Foto: Facebook

MINISTARSTVO pomorstva, prometa i infrastrukture podnijelo je, kao što je Index najavio u ranijim člancima, optužni prijedlog za ukidanje aplikacije Uber.

> Butković podnio optužni prijedlog protiv Ubera, traži da se zabrani aplikacija



"Inspekcija cestovnog prometa Prekršajnom sudu u Zagrebu uputila je optužni prijedlog protiv tvrtki Uber Croatia d.o.o. i Uber International Holding BV, 21. srpnja ove godine, a daljnje postupanje i odluka u nadležnosti je Suda", poručili su iz Ministarstva.

Za komentar na najnoviji potez kojim se Vlada Andreja Plenkovića namjerila boriti protiv Ubera, obratili smo se uglednom hrvatskom poduzetniku Saši Cvetojeviću.

Tekst se nastavlja ispod oglasa

Cvetojević je za Index kazao kako se, ako se stvarno cilja na zabranu aplikacije, radi o do sada neviđenom presedanu u Hrvatskoj.

"Ako se uistinu radi o zabrani aplikacije kao komada softverskog koda učitanog na nečiji mobitel - to je do sada neviđen presedan u Hrvatskoj, a nisam siguran da je tako nešto uopće moguće. Dva su razloga zašto mislim da je nemoguće - kako ćete nas koji već imamo skinutu aplikaciju natjerati da istu izbrišemo? Slat ćete nam sudske naloge? Hoćete li dati nalog u Apple da s Appstorea za Hrvatsku skine aplikaciju Uber?



Ili ćete nekim sofisticiranim, meni nejasnim načinom ometati rad aplikacije?"

Ne može se zabraniti aplikacija



"Ne možete zabraniti aplikaciju, možete eventualno zabraniti sadržaj koji ta aplikacija nudi. Ako smatrate da Uber ne plaća porez - pošaljite inspekciju u Uber Hrvatska, a koristite i EU mehanizme kako bi pritisnuli njihovu tvrtku u Nizozemskoj, za koju neki smatraju da ne plaća dovoljno poreza u Hrvatskoj. Promijenite način oporezivanja i prilagodite zakone, kako bi isti bili u skladu s vremenom. Napišite novi članak u zakonima koji reguliraju PDV gdje eksplicitno navedite tko, kako i gdje plaća porez na usluge koje se na taj način obavljaju.



Ako pak smatrate da vozači rade nelegalno, imate instrumente pravne države na raspolaganju, pa ih iskoristite. Zabraniti aplikaciju ne možete, možete zabraniti puno drugih stvari, ali u digitalnom svijetu - zabranom aplikacije nećete riješiti problem.



Što je sljedeće? Zabrana Netflixa? Zabrana Booking.com-a? Ideja o zabrani aplikacije je ista kao da zabranite servise za naručivanje i dostavu hrane poput Pauza.hr samo zato što neki restoran nema minimalne tehničke uvjete? Kao da zabranite Booking.com jer u hotelu koji je bukiran preko njega postoji neki propust. Zabranjujte rad umjesto da mijenjate regulativu 19.stoljeća - to je pravi put. Put vaših građana u Irsku i Njemačku", prokomentirao je Cvetojević za Index.